****

Αθήνα, 11 Φεβρουαρίου 2014

**Δελτίο Τύπου**

Η Ελληνικά Χρηματιστήρια – Χρηματιστήριο Αθηνών, ενέκρινε σήμερα την εισαγωγή προς διαπραγμάτευση των 219.611.308 κοινών ανωνύμων μετοχών της εταιρίας **VIOHALCO SA/NV**. Οι μετοχές της εταιρίας θα διαπραγματεύονται στην **Κύρια Αγορά** του Χρηματιστηρίου Αθηνών και ως πρώτη ημέρα διαπραγμάτευσης τους ορίστηκε η **14η Φεβρουαρίου 2014**.

Επίσης η ΕΧΑΕ ενημερώθηκε για την ισόποση αύξηση και μείωση της ονομαστικής αξίας της μετοχής της εταιρίας **«ΒΟΓΙΑΤΖΟΓΛΟΥ SYSTEMS Α.Ε.»** και την αναλογική επιστροφή ποσού **€ 0,92** ανά μετοχή στους μετόχους της με καταβολή μετρητών. Ως ημερομηνία έναρξης διαπραγμάτευσης των υφισταμένων μετοχών με τελική ονομαστική αξία μετοχής **€ 0,60** και ως ημερομηνία αποκοπής του δικαιώματος επιστροφής κεφαλαίου ορίστηκε η **17η Φεβρουαρίου 2014**. Δικαιούχοι της επιστροφής κεφαλαίου είναι οι εγγεγραμμένοι στα αρχεία του Σ.Α.Τ. ως κάτοχοι των μετοχών κατά την **19η Φεβρουαρίου 2014**.

Τέλος, ενέκρινε:

* την απόκτηση της ιδιότητας του Ειδικού Διαπραγματευτή επί των μετοχών της εταιρίας **«VIOHALCO S.A.»** από την εταιρία – Μέλος της ΕΧΑΕ **«ALPHA FINANCE ΑΕΠΕΥ»** και καθόρισε ως ημερομηνία έναρξης της ειδικής διαπραγμάτευσης επί της εν λόγω κινητής αξίας την ημέρα έναρξης διαπραγμάτευσης της «VIOHALCO S.A.» στο Χρηματιστήριο Αθηνών.
* την απόκτηση της ιδιότητας του Ειδικού Διαπραγματευτή επί των μετοχών των εταιριών **«ΜΟΤΟΡ ΟΪΛ (ΕΛΛΑΣ) ΔΙΥΛΙΣΤΗΡΙΑ ΚΟΡΙΝΘΟΥ ΑΕ», «ΤΙΤΑΝ ΑΝΩΝΥΜΗ ΕΤΑΙΡΙΑ ΤΣΙΜΕΝΤΩΝ»** και **«FOLLI-FOLLIE Α.Ε.Β.Τ.Ε.»** από την εταιρία – Μέλος της ΕΧΑΕ **«NBG Securities Α.Ε.Π.Ε.Υ.»** και καθόρισε ως ημερομηνία έναρξης της ειδικής διαπραγμάτευσης επί της εν λόγω κινητής αξίας **τη Δευτέρα 17 Φεβρουαρίου 2014**.
* την παραίτηση της εταιρείας - Μέλους της ΕΧΑΕ **«ΘΕΜ.ΣΩΤ.ΣΩΤΗΡΙΑΔΗΣ ΧΡΗΜ/ΚΗ Α.Ε.Π.Ε.Υ.»** από την ιδιότητα του Μέλους Διαπραγμάτευσης στην Αγορά Αξιών της ΕΧΑΕ.
* την παραίτηση της εταιρίας **«NEW TT HELLENIC POSTBANK S.A.»** από την ιδιότητα του Μέλος Διαπραγμάτευσης για την Αγορά Αξιών και Παραγώγων.
* την παραίτηση της εταιρίας **«ΚΥΠΡΟΥ ΧΡΗΜΑΤΙΣΤΗΡΙΑΚΗ ΑΕΠΕΥ»** από την ιδιότητα του Μέλος Διαπραγμάτευσης για την Αγορά Αξιών και Παραγώγων.